Jaguares beklink SA afdeling teen SharksDie Sharks probeer mekaar moed in praat gedurende hul wedstryd teen die Jaguares in Buenos Aires. Foto: Sharks/Facebook Met hul 46 punte op die punteleer is die Jaguares die amptelike wenners van die Suid-Afrikaanse afdeling van die Superrugby-reeks. Hulle is so te sê ligjare voor die Bulls (36), Lions (35), Stormers (34) en Sharks (33). Gisteraand in Buenos Aires het hulle nóg ’n sterk vertoning gelewer. Dié keer het hulle die Sharks 34-7 op hul tuisveld afgeransel. Die Jaguares het sommer vroeg bloed geruik toe Sebastian Cancelliere binne drie minute van die wedstryd die eerste van sy twee drieë gedruk het om die Sharks sommer vroeg-vroeg op die agtervoet te plaas. Hoewel hulle met ’n paar stelskoppogings misluk het, het hulle die Sharks verhoed om punte in die eerste helfte aan te teken. Die Jaguares het ’n rustydvoorsprong van 12-0 geniet. In die tweede helfte het Cancelliere en Emiliano Boffelli verdere sout in die Sharks se wonde gevryf, terwyl die Springbok-senter, Andre Esterhuizen, darem ’n drie vir die besoekers gedruk het. Kom ons draai nie doekies om nie: Dit is ’n skande dat ’n oorsese span eerste op die SA punteleer klaargemaak het. Die Bulls, Lions, Stormers en Sharks móét nou doodeenvoudig hul finale groepwedstryde wen in ’n laaste en desperate poging om die uitspeelrondes te haal. Genadiglik is al dié kragmetings Suid-Afrikaanse derbies, dus is twee SA spanne darem verseker van ’n wen. Die Bulls speel teen die Lions op Loftus Versfeld, terwyl die Stormers en die Sharks mekaar pak. Jaguares: Drieë: Sebastian Cancelliere (2), Emiliano Boffelli (2), Santiago Carreras. Doelskoppe: Joaquin Diaz Bonilla (3). Strafskop: Joaquin Diaz Bonilla (1). Sharks: Drie: André Esterhuizen. Doelskop: Curwin Bosch (1)